b'\n_START_ARTICLE_\nPnevmokonioza\n_START_SECTION_\nPatogeneza\n_START_PARAGRAPH_\nReakcija plju\xc4\x8d na prah (oz. plin) je odvisna od mnogih dejavnikov, med drugim od velikosti, oblike, topnosti in reaktivnosti delcev. V splo\xc5\xa1nem velja, da so najnevarnej\xc5\xa1i delci velikosti med 1 in 5 \xce\xbcm. Manj\xc5\xa1i delci se namre\xc4\x8d obna\xc5\xa1ajo kot ve\xc4\x8dje molekule plina, ki jih oseba vdihne in izdihne, ve\xc4\x8dji pa se ujamejo v sluz, ki jo celice migetal\xc4\x8dnega epitelija odstranijo iz plju\xc4\x8d._NEWLINE_Osrednjo vlogo v patogenezi imajo alveolarni makrofagi, ki fagocitirajo delce in za\xc4\x8dnejo kot odziv na delce izlo\xc4\x8dati razli\xc4\x8dne snovi, odvisno od reaktivnosti delcev. Makrofagi izlo\xc4\x8dajo tri skupine snovi, in sicer proste radikale, tj. reaktivne kisikove in du\xc5\xa1ikove spojine, ki povzro\xc4\x8dijo po\xc5\xa1kodbo tkiv, kemotakti\xc4\x8dne dejavnike, kot so levkotrien B\xe2\x82\x84 (LTB4), interlevkin 8 in 6 (IL-8 in IL-6), tumorje nekrotizirajo\xc4\x8di faktor (TNF), ki privabijo in aktivirajo vnetne celice, te pa kot odgovor na to za\xc4\x8dnejo izlo\xc4\x8dati \xc5\xa1kodljive oksidante in proteaze, ter fibrogene dejavnike, kot sta PDGF ter inzulinu-podobni rastni dejavnik (IGF-1), ki privabijo fibroblaste. Nekateri vdihani delci lahko dose\xc5\xbeejo limfni sistem preko neposredne drena\xc5\xbee ali migrirajo\xc4\x8dih makrofagov, kjer povzro\xc4\x8dijo imunski odziv in s tem raz\xc5\xa1ijo podro\xc4\x8dje lokalne odziva. _NEWLINE_Kajenje poslab\xc5\xa1a stanje bolezni, \xc5\xa1e posebej v primeru azbestoze, saj se snovi v dimu la\xc5\xbeje adsorbirajo na azbestne nitke; \xc5\xa1e posebej nevarne so razli\xc4\x8dne karcinogene snovi, ki lahko povzro\xc4\x8dijo plju\xc4\x8dni rak.'